钦定古今图书集成/历象汇编/历法典/第009卷 > 北周
## 钦定古今图书集成/历象汇编/历法典/第009卷 > 北周

### 明帝武成元年诏定新历

按《周书明帝本纪》，“夏五月戊子，诏曰：‘皇王之迹不一，
因革之道已殊，莫不播八政以成物，兆三元而为纪。
是以容成创定于轩辕，羲、和钦若于唐世，鸿范九畴，
大弘五法。《易》曰：‘泽中有火，革，君子以治历明时’’。”故历
之为义大矣。但忽微成象，象极则差；分积命时，时积
斯舛。开辟至于获麟，二百七十六万岁，晷度推移，馀
分盈缩，南正无闻，畴人靡记，暑往寒来，理乖攸序，敬
授民时，何其积谬。昔汉世巴郡洛下闳善治历，云“后
八百岁，当有圣人定之。自火行至今，木德应其运矣，
朕何让焉。可命有司，旁稽六历，仰观七曜，博推古今，
造我周历，量定以闻。”按《隋书律历志》，西魏入关，尚
行李业，兴正光历法。至周明帝武成元年，始诏有司
造《周历》。于是露门学士明克让、麟趾学士庾季才及
诸日者，采祖暅旧议，通简南北之术。自斯已后，颇睹
其谬，故周、齐并时，而历差一日。克让儒者，不处日官，
以其书下于太史。

### 武帝天和元年甄鸾上天和历

按《周书武帝本纪》，不载。　按《隋书律历志》，“武帝时，甄
鸾造《天和历》。上元甲寅至天和元年丙戌，积八十七
万五千七百九十二筭外，章岁三百九十一，蔀法二
万三千四百六十，日法二十九万一百六十，朔馀十
五万三千九百九十一，斗分五千七百三十一，会馀
九万三千五百一十六，历馀一十六万八百三十，冬
至”斗十五度。参用推步，终于宣政元年。

太史上士马显等又上丙寅元历，奏曰：“臣按《九章》、五
纪之旨，《三统》《四分》之说，咸以节宣发敛，考详晷纬，布
政授时，以为皇极者也。而乾维难测，斗宪易差，盈缩
之期致舛，咎征之道斯应。宁止蛇或乘龙，水能沴火，
因亦玉羊掩曜，金鸡丧精。王化关以盛衰，有国由其
隆替，历之时义，于斯为重。”自炎汉已还，迄于有魏，运
经四代，事涉千年，“日御天官，不乏于世。命元班朔，互
有沿改。验近则叠璧应辰，经远则连珠失次，义虽循
旧，其在兹乎！”大周受图膺箓，牢笼万古；时夏乘殷，斟
酌前代。历变壬子，元用甲寅。高祖武皇帝以为“此历
虽行，未臻其妙，爰降诏旨，博访时贤，并”敕太史上士
马显等，更事刊定，务得其宜。然术艺之士，各封异见，
凡所上历，合有八家，精麤踳駮，未能尽善。去年冬，孝
宣皇帝乃诏臣等监考疏密，更令同造。谨按史曹旧
簿，及诸家法数，弃短取长，共定今术。开元发统，肇自
丙寅，至于两曜，亏食，五星伏见。参校积时，最为精密。
庶铁炭轻重，无失寒燠之宜；灰箭飞浮，不爽阴阳之
度。上元丙寅至大象元年己亥，积四万一千五百五
十四，筭上。日法五万三千五百六十三，亦名“蔀会法。”
章岁四百四十八，斗分三千一百六十七，蔀法一万
二千九百九十二，章中为章会法。日法五万三千五
百六十三，历馀二万九千六百九十三，会日百七十
三，会馀一万六千六百一十九。冬至日在斗十二度，
小周馀、盈缩积。其历术别推入蔀会分，用阳率四百
九十九，阴率九，每十二月下各有日月蚀转分，推步
加减之，乃为定蚀大小馀，而求加时之正。其术施行。